Pta-vrou glo met hamer tydens huisroof aangevalArgieffoto: Kent Williamson ŉ 54-jarige vrou is na ŉ Pretoriase hospitaal gehaas nadat sy Maandag in die vroeë oggendure in haar huis in Moreletapark in die ooste van stad aangeval is. Kapt. Ilze Jones, woordvoerder van die Garsfontein-polisie, het aan Maroela Media gesê hoewel inligting oor die voorval nog min is, kan sy bevestig die voorval het omstreeks 03:00 plaasgevind. “Twee mans het vermoedelik toegang tot die huis verkry waar hulle die vrou ernstig aangerand het. Sy is deur paramedici na die hospitaal geneem. Die polisie moet nog haar verklaring gaan afneem om meer inligting te verkry,” het sy gesê. Volgens Russel Meiring, woordvoerder van ER24, was die vrou se 15-jarige dogter tydens die voorval tuis. “By paramedici se aankoms op die toneel het lede van Bull Security die vrou en haar dogter vertroos en bygestaan,” het Meiring gesê. “Die vrou het verskeie snymerke en steekwonde aan haar arms en bene opgedoen. Sy het ook beserings aan haar bors opgedoen toe sy vermoedelik met ŉ hamer aangerand is. Die dogter is gelukkig nie tydens die aanval beseer nie.” Die vrou is op die toneel gestabiliseer en na ŉ nabygeleë provinsiale hospitaal geneem vir mediese behandeling. Volgens Jones ondersoek die Garsfontein-polisie in dié stadium ŉ saak van huisroof. Dit is nog nie duidelik wat presies tydens die voorval geroof is nie.